**Varaždinska županija**

**PROGRAM RASPOLAGANJA POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE**

**Grad Ludbreg**

**P R O G R A M**

**raspolaganja poljoprivrednim zemljištem**

**u vlasništvu Republike Hrvatske za Grad Ludbreg**

1. **UVOD**

Poljoprivredno zemljište je dobro od interesa za Republiku Hrvatsku i ima njezinu osobitu zaštitu. Poljoprivrednim zemljištem smatraju se poljoprivredne površine: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

Poljoprivrednim zemljištem u vlasništvu države raspolaže se prema odredbama Zakona o poljoprivrednom zemljištu (Narodne novine 20/18 - dalje u tekstu Zakon) na temelju Programa raspolaganja poljoprivrednim zemljištem u vlasništvu države. Grad Ludbreg ne može raspolagati poljoprivrednim zemljištem u vlasništvu države bez donošenja Programa. Program ne obuhvaća područje ekološke mreže.

Glavni ciljevi koji se žele postići donošenjem Programa su:

* efikasnije raspolaganje poljoprivrednim zemljištem,
* okrupnjavanje zemljišta i stavljanje u funkciju zapuštenog poljoprivrednog zemljišta,
* povećanje proizvodne funkcionalnosti poljoprivrednog zemljišta,
* usklađenje stanja u katastru sa stanjem u zemljišnim knjigama.

Programom se ne mogu umanjivati proizvodno-tehnološke cjeline koje su u funkciji proizvodnje, osim iznimno za dodjelu zamjenskog zemljišta u postupcima povrata oduzete imovine. Proizvodno-tehnološka cjelina označava dio katastarske čestice, jednu katastarsku česticu, skup dijelova katastarskih čestica ili skup katastarskih čestica neposredno povezanih u jednu cjelinu radi racionalnije proizvodnje.

1. **SADRŽAJ PROGRAMA**

Program sadržava:

1. ukupnu površinu poljoprivrednog zemljišta u vlasništvu države na području Grada Ludbrega;
2. podatke o dosadašnjem raspolaganju poljoprivrednim zemljištem u vlasništvu države na području Grada Ludbrega;
3. površine poljoprivrednog zemljišta u vlasništvu države prema oblicima raspolaganja i to:
* površine određene za povrat i za zamjenu u slučajevima kada nije moguć povrat imovine oduzete za vrijeme jugoslavenske komunističke vladavine
* površine određene za prodaju, jednokratno, maksimalno do 25% ukupne površine poljoprivrednog zemljišta u vlasništvu države,
* površine određene za zakup.
1. maksimalnu površinu koja se može dati u zakup.

Na području Grada Ludbrega ne određuju se površine za zakup ribnjaka, površine za zakup zajedničkih pašnjaka, te površine za ostale namjene, odnosno površine koje se mogu privesti nekoj drugoj nepoljoprivrednoj namjeni.

Na području Grada Ludbrega nema površina na kojima je izgrađen sustav podzemne odvodnje i onih na kojima se planira izgraditi ili je već izgrađen sustav javnog navodnjavanja, te onih na kojem postoji višegodišnji nasad;

1. **UKUPNA POVRŠINA POLJOPRIVREDNOG ZEMLJIŠTA U VLASNIŠTVU DRŽAVE**

Ukupna površina raspoloživog poljoprivrednog zemljišta u vlasništvu države na području Grada Ludbrega iznosi **134 ha 3148 m2.**

Ukupna površina poljoprivrednog zemljišta u vlasništvu države utvrđena je prema službenim podacima katastra i zemljišnih knjiga.

Program sadrži ukupnu površinu poljoprivrednog zemljišta u knjižnom i vanknjižnom vlasništvu države na području Grada Ludbrega koje je država stekla na temelju Zakona o poljoprivrednom zemljištu koji je stupio na snagu 23. srpnja 1991. Površine poljoprivrednog zemljišta za koje nije sređeno zemljišno-knjižno stanje, posebno su označene.

1. **PODACI O DOSADAŠNJEM RASPOLAGANJU POLJOPRIVREDNIM ZEMLJIŠTEM U VLASNIŠTVU DRŽAVE**

Oblici dosadašnjeg raspolaganja poljoprivrednim zemljištem bili su koncesija i privremeno korištenje.

**Koncesije:** na području k.o. Slokovec, površina od 10 ha 9558 m2 je u koncesiji do 12.06.2021.g.

**Privremeno korištenje:** na području k.o. Bolfan, Čukovec, Hrastovsko, Ludbreg, Selnik, Sigetec L. i Slokovec, a predmetnim poljoprivrednim zemljištem se raspolagalo putem privremenog korištenja sa rokom korištenja do 2020.,2021. i 2022. godine.

**T-1 Prikaz dosadašnjeg raspolaganja po svim oblicima - površina u ha**

|  |  |  |  |
| --- | --- | --- | --- |
| **R.br.** | **OBLIK RASPOLAGANJA****( skraćeni naziv iz ugovora)** | **Ukupan broj ugovora** | **Ukupna površina po ugovorima** |
|  | **zakup** | **/** |  |
|  | **dugogodišnji zakup** | **/** |  |
|  | **koncesija** | **1** | **10** ha **9558** m2 |
|  | **privremeno korištenje** | **12** | **104** ha **5309** m2 |

1. **PODACI O RASPOLAGANJU POLJOPRIVREDNIM ZEMLJIŠTEM U VLASNIŠTVU DRŽAVE PREDVIĐENI OVIM PROGRAMOM**

**T-2 Sumarni pregled površina poljoprivrednog zemljišta u vlasništvu države prema oblicima raspolaganja**

|  |  |  |
| --- | --- | --- |
| **OBLIK RASPOLAGANJA** | **Površina****u ha** | **NAPOMENA****(minirano, višegodišnji nasadi i sustavi odvodnje i navodnjavanja)** |
| Površine određene za **povrat** | **16**ha **0272**m2 |  |
| Površine određene za **prodaju** (jednokratno, maksimalno do 25%) | **32**ha **5327**m2 |  |
| Površine određene za **zakup** | **85**ha **7549**m2 |  |
| Površine određene za **zakup za ribnjake** | **/** |  |
| Površine određene za **zakup zajedničkih pašnjaka** | **/** |  |
| Površine određene za **ostale namjene** (jednokratno, maksimalno do 5%) | **/** |  |

**POVRŠINE ODREĐENE ZA POVRAT**

Prema podacima Ureda državne uprave u Varaždinskoj županiji,Služba za gospodarstvo i imovinsko-pravne poslove,a na temelju Zakona o naknadi za imovinu oduzetu za vrijeme jugoslavenske komunističke vladavine (Narodne novine br. 92/96, 39/99, 43/00, 131/00, 27/01, 65/01 i 118/01, 80/02 i 81/02) na području Grada Ludbrega u postupku su zahtjevi za povrat zemljišta u ukupnoj površini od **15 ha 6034 m2** i to na području 4 katastarske općine.

Površine za koje su podneseni zahtjevi za povrat i koje su u ovom Programu određene za povrat do okončanja postupka povrata, donošenja pravomoćnih rješenja, raspolagat će se putem zakupa sukladno članku 31. stavku 2. Zakona, a u slučaju negativnog rješavanja zahtjeva poljoprivrednim zemljištem raspolagat će se putem zakupa.

**POVRŠINE ODREĐENE ZA PRODAJU**

Grad Ludbreg određuje za prodaju **32 ha 5327 m2** ili 24,22% poljoprivrednog zemljišta. Prema podacima katastra većim dijelom radi se o manjim katastarskim česticama, u vlasništvu Republike Hrvatske na području katastarskih općina Grada Ludbrega koje su predmet ovog Programa.

**POVRŠINE ODREĐENE ZA ZAKUP**

Ukupna površina poljoprivrednog zemljišta predviđena za zakup je **85 ha 7549 m2** ili 63.84%.

**MAKSIMALNA POVRŠINA ZA ZAKUP**

Maksimalna površina poljoprivrednog zemljišta u vlasništvu države koja se može dati u zakup pojedinoj fizičkoj ili pravnoj osobi utvrđuje se u površini od **20 hektara**.

U maksimalnu površinu uračunavaju se sve površine državnog poljoprivrednog zemljišta koje je pojedina fizička ili pravna osoba dobila u zakup po natječajima provedenim od stupanja na snagu Zakona.

**SREDSTVA ZA PROVEDBU PROGRAMA**

Sredstva za provedbu Programa planiraju se u proračunu Grada Ludbrega.

Sredstva se osiguravaju iz sredstava ostvarenih od zakupa, prodaje, prodaje izravnom pogodbom, privremenog korištenja i davanja na korištenje izravnom pogodbom sukladno Programu korištenja sredstava koji donosi Gradsko vijeće Grada Ludbrega.

1. **ZAVRŠNE ODREDBE**

**Program se donosi na temelju:**

* zemljišnoknjižnih izvadaka i posjedovnih listova iz e-baze Preglednika katastarskih podataka DGU i ZIS aplikacije zemljišno knjižnog sustava Ministarstva pravosuđa (osim iznimno u slučajevima kada ne postoji e-zemljišno knjižni izvadak)
* katastarskih planova katastarskih općina u digitalnom obliku,
* uvjerenja Upravnog odjela za prostorno uređenje, graditeljstvo i zaštitu okoliša Varaždinske županije, da se prema važećem prostornom planu uređenja, predmetne čestice nalaze izvan granica građevinskog područja s oznakom ukoliko se radi o osobito vrijednom (P1) i vrijednom (P2) poljoprivrednom zemljištu,
* očitovanja Ureda državne uprave u Varaždinskoj županiji,Služba za gospodarstvo i imovinsko-pravne poslove o površini koju je potrebno osigurati kao nadoknadu za oduzetu imovinu (s obzirom na podnesene, a neriješene zahtjeve),
* uvjerenja Hrvatskih šuma d.o.o., nadležne Uprave šuma da predmetne čestice nisu obuhvaćene šumskogospodarskom osnovom,
* očitovanja Hrvatskih voda jesu li i koje predmetne čestice javno vodno dobro.

**Sastavni dio ovog Programa čine i sljedeći prilozi:**

* **Prilog 1. – Popis čestica poljoprivrednog zemljišta RH po oblicima raspolaganja**
* **Prilog 2. – Kartografski pregled poljoprivrednog zemljišta RH**